b"\n_START_ARTICLE_\nIan Hamilton (kritik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v King's Lynnu, Norfolk, Anglija. Njegova star\xc5\xa1a sta bila \xc5\xa0kota, ki sta se leta 1936 preselila v Norfolk. O\xc4\x8de je umrl, ko je imel mladi Ian 13 let. Dru\xc5\xbeina se je leta 1951 preselila v Darlington, Anglija. V Darlingtonu je tedaj 17-letni Hamilton izdal dve \xc5\xa1tevilki svoje lastne revije, imenovane The Scorpion (\xc5\xa0korpijon). Za drugo \xc5\xa1tevilko je razli\xc4\x8dnim londonskim literarnim figuram poslal vpra\xc5\xa1alnik, v katerem je spra\xc5\xa1eval, kaj bi svetovali mladim avtorjem. Nazaj je dobil okoli 50 odgovorov, med drugim mu je odgovoril tudi Louis Golding._NEWLINE_Po koncu \xc5\xa1ole je opravil svojo narodno dol\xc5\xbenost v M\xc3\xb6nchengladbachu, Nem\xc4\x8dija. Zatem je obiskoval Kolid\xc5\xbe Keble, Oxford, in v enem letu zagnal revijo Tomorrow. Prve \xc5\xa1tevilke so bile neenotne, a je revija s\xc4\x8dasoma zrasla na samozavesti in je v svoji \xc4\x8detrti (in zadnji) \xc5\xa1tevilki objavila zgodnjo dramo kasnej\xc5\xa1ega nobelovca Harolda Pinterja._NEWLINE_Leta 1962 je Hamilton v sodelovanju z Michaelom Friedom, Johnom Fullerjem in Colinom Falckom ustanovil revijo The Review. Revija je postala najvplivnej\xc5\xa1a britanska povojna pesni\xc5\xa1ka revija, v kateri je tako kratka kot dolga dela objavljala zelo \xc5\xa1iroka skupina avtorjev. Revija je delovala do svoje desete obletnice leta 1972._NEWLINE_Leta 1964 je revija The Review objavila pamflet Hamiltonovih pesmi z naslovom Pretending Not to Sleep. Hamiltonov pamflet je bil eden od treh pamfletov, ki so sestavljali 13. \xc5\xa1tevilko revije._NEWLINE_Leta 1965 je Hamilton sprejel slu\xc5\xbebo pri literarni reviji The Times Literary Supplement. Slu\xc5\xbebo je sprva opravljal le tri dni v tednu, a je nato napredoval do polo\xc5\xbeaja urednika poezije in leposlovja, ki ga je dr\xc5\xbeal do leta 1973._NEWLINE_Leta 1970 je zalo\xc5\xbeba Faber and Faber izdala The Visit, tanko knjigo Hamiltonovih pesmi. Gre za predelano in raz\xc5\xa1irjeno verzijo pamfleta iz leta 1964. 39 pesmi v knjigi izra\xc5\xbea Hamiltonov zgo\xc5\xa1\xc4\x8den slog pisanja. Hamilton je kasneje spregovoril o odnosu med stresnimi okoli\xc5\xa1\xc4\x8dinami svojega zasebnega \xc5\xbeivljenja - dolo\xc4\x8dneje o \xc5\xbeenini du\xc5\xa1evni bolezni - in jedrnatostjo svojih pesmi.\xc2\xa0\xc2\xbbMora\xc5\xa1 se obvladovati, ne glede na to kako slabo stvari stojijo; moral si imeti nadzor. In rekel bi, da je popolna pesem postala nekaj, kar je nujno vsebovalo maksimalno koli\xc4\x8dino nadzora - in trpljenja.\xc2\xab_NEWLINE_Leta 1974 je Hamilton zagnal zglajeno revijo velikega formata, imenovano The New Review. Prva \xc5\xa1tevilka, v kateri so svoja dela objavili mnogi uveljavljeni pisatelji, je obsegala 100 strani. Revija je bila znova zelo vplivna v literarnih krogih, prav tako je tudi opogumila mlade avtorje. Vendar, revija je bila odvisna od sredstev Arts Councila, in ko se je ta vir dohodkov zaprl, je revija \xc5\xa1tiri leta in pol ter 50 \xc5\xa1tevilk kasneje prenehala izdajati. Po tem je Hamilton za\xc4\x8del delovati kot svobodni pisatelj in je redno pisal za New Statesman._NEWLINE_Leta 1976 je iz\xc5\xa1el nov pamflet Hamiltonovih pesmi, naslovljen Returning. Obsegal je 12 novih pesmi._NEWLINE_Po smrti prijatelja, pesnika Roberta Lowella, leta 1977 je Hamilton ustvaril njegovo biografijo, ki so jo kritiki dobro sprejeli. Na krilih tega uspeha je za\xc4\x8del pisati biografijo in literarno kritiko J. D.-ja Salingerja. Salinger, ki je bil slaven zaradi svojega zavra\xc4\x8danja publicitete, je sku\xc5\xa1al s pravnimi postopki prepre\xc4\x8diti izdajo knjige, a mu to ni uspelo. Salingerju je sicer vendarle uspelo prepre\xc4\x8diti, da bi Hamilton predeloval, dostopal in citiral iz Salingerjevih del (vklju\xc4\x8dno s Salingerjevimi pismi), zato je sprva izgledalo, da knjiga ne bo imela ni\xc4\x8desar za ponuditi bralcu. Hamiltona pa Salingerjevo nasprotovanje ni potrlo, \xc5\xa1e ve\xc4\x8d, te frustracije je vgradil v knjigo z naslovom In Search of J.D. Salinger (V iskanju J.D.-ja Salingerja)._NEWLINE_Od 1984 do 1987 je Hamilton vodil BBC-jevo oddajo Bookmark, v katero je vabil mnoge znane pisatelje._NEWLINE_Leta 1988 je zalo\xc5\xbeba Faber and Faber izdala novo zbirko Hamiltonove poezije, ki je nosila naslov Fifty Poems (Petdeset pesmi). Zbirka je vklju\xc4\x8dila pesmi, predhodno objavljene v The Visit, 11 pesmi iz pamfleta Returning in 6 novih pesmi. Hamilton je v predgovoru zapisal:\xc2\xa0\xc2\xbbPetdeset pesmi v 25 letih: ni veliko za pokazati za polovico \xc5\xbeivljenja, bi lahko rekli. In v nekaterih razpolo\xc5\xbeenjih bi se jaz strinjal.\xc2\xab_NEWLINE_Svojo izku\xc5\xa1njo s Salingerjem je Hamilton leta 1992 vklju\xc4\x8dil v delo Keepers of the Flame o zgodovini literarne zapu\xc5\xa1\xc4\x8dine in neuradnih biografih. Svojo strast do nogometa je izrazil v delih Gazza Agonistes in Gazza Italia iz let 1993 in 1994. Obe deli obravnavati po avtorjevem mnenju zapravljen talent angle\xc5\xa1kega nogometa\xc5\xa1a Paula Gascoigna._NEWLINE_Hamilton je leta 2001 umrl za rakom. Pre\xc5\xbeivel ga je njegov prvi sin, ki ga je imel s prvo \xc5\xbeeno Giselo Dietzel, pre\xc5\xbeiveli so ga tudi druga \xc5\xbeena Ahdaf Soueif in dva sinova. Hamiltona je pre\xc5\xbeivela tudi njegova zadnja \xc5\xbeivljenjska sopotnica, Patricia Wheatley, s katero je imel sina in h\xc4\x8derko._NEWLINE_Leta 2009 je britanska zalo\xc5\xbeba Faber and Faber pod naslovom Zbrane pesmi izdala zbirko njegovih pesmi. Uvod v zbirko je napisal Alan Jenkins."